

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-42-С/22-10, О.С.

Датум: 04.05.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 04.05.2022. године, у поступку утврђивања сукоба интереса за изабраног представника Душана Барјактаревића, донијела је

**РЈЕШЕЊЕ**

Утврђује се да се изабрани представник Душан Барјактаревић, одборник у Скупштини општине Рибник, не налази у сукобу интереса

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 21.01.2022. године, достављена је иницијатива за утврђивање постојања сукоба интереса за Душана Барјактаревића, одборника у Скупштини општине Рибник.

У иницијативи се наводи да је Душан Барјактаревић, одборник у Скупштини општине Рибник, уједно и власник и сувласник привредних друштава „Шилинг“ д.о.о. Рибник, *„ŠILING COMPANY“ d.o.o. Ribnik* и *„ATS COMPANY“ d.o.o. Ribnik*. Напомиње се да је повријеђен чл. 7 Закона о спречавању сукоба интереса у органима власти Републике Српске, јер је у периоду од 2019.-2021. године закључио уговоре са органима општине Рибник о пружању услуга извођења грађевинских радова, одржавање и санација макадамских путева, те зимско чишћење и одржавање путева на простору општине Рибник. Наводи се да је „Шилинг“ д.о.о. Рибник са општином Рибник 2019. године закључио 7 правних послова у укупној вриједности 40.470 КМ без ПДВ, са поименичним правним пословима. Да је *„ŠILING COMPANY“ d.o.o. Ribnik* са општином Рибник 2019. године закључио 5 правних послова у укупној вриједности 24.950 КМ без ПДВ, са поименичним правним пословима. Да је „Шилинг“ д.о.о. Рибник са општином Рибник 2020. године закључио 10 правних послова у укупној вриједности 158.257,74 КМ без ПДВ, са поименичним правним пословима. Да је *„ŠILING COMPANY“ d.o.o. Ribnik* са општином Рибник 2020. године закључио 6 правних послова у укупној вриједности 41.412 КМ без ПДВ, са поименичним правним пословима. Да је „Шилинг“ д.о.о. Рибник са општином Рибник 2021. године закључио правни посао у вриједности 8.608 КМ без ПДВ. Да је *„ATS COMPANY“ d.o.o. Ribnik* са општином Рибник 2021. године закључио 4 правна посла у укупној вриједности 31.525,70 КМ без ПДВ, са поименичним правним пословима.

Дана 07.04.2022. године Комисија је донијела одлуку о покретању поступка за утврђивање постојања сукоба интереса за Душана Барјактаревића, те му доставила иницијативу на изјашњење.

Дана 28.04.2022. године Душан Барјактаревић је доставио одговор. Наводи да оптужбе против њега нису истините. Наводи да није лице активно легитимисано, јер није директор, те да је частан и поштен и ради на основу закона. Закључује да ће се и он обратити независним медијима и да по закону сви медији морају бити независни.

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 3. став 1. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници у обављању јавне функције дужни да се понашају савјесно и одговорно, законито, непристрасно и часно, те да се придржавају принципа одговорности, поштења, савјесности, отворености и вјеродостојности, те етике позива и функције коју обављају. Ставом 2. прописано је да свој приватни интерес не смију стављати изнад јавног интереса, док је ставом 4. прописано да не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 6. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција или савјетници не могу, у вријеме док врше јавне функције и 3 мјесеца након престанка јавне функције, бити чланови управних одбора, надзорних одбора или директори привредних друштава: а) у које су улагали капитал у периоду од 4 године прије преузимања јавне функције коју врше и б) која послују са органом власти Републике или јединице локалне самоуправе у вријеме док изабрани представници, носиоци извршних функција или савјетници врше јавне функције и ако је вриједност уговора или посла већа од 30.000 КМ.

Чланом 9. Закона о спречавању сукоба интереса у органима власти Републике Српске прописано је да, осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције; б) примити додатну накнаду за извршавање послова у дјелокругу јавних функција; в) тражити, прихватити или примити вриједност или услугу ради гласања о било којем питању или утицати на одлуку неког органа или лица; г) обећати запослење или неко друго право у замјену за поклон или обећање поклона; д) привилеговати лица ради страначког или другог опредјељења или због поријекла, личних или породичних веза; ђ) одбити увид у своје финансијско стање, на захтјев надлежног органа; ж) утицати на добивање послова или наруџби од органа власти у циљу стицања материјалне или нематеријалне користи за себе или другога; з) користити повлашћене информације о раду органа власти ради личне користи или користи других лица и и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.

Међутим, како није утврђено да је Душан Барјактаревић директор поменутих привредних друштава, да постоје правни послови који су закључени преко 30.000 КМ, то је Комисија одлучила као у изреци овог Рјешења. Опреза ради, Комисија напомиње и да се ради о иницијативи поднесеној дана 21.01.2022. године, а временски период на који се односи иницијатива је 2019.-2021. године.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије

Доставити:

1. Скупштина општине Рибник, н/р одборника Душана Барјактаревића, Трг 9. јануара, 79 288 Рибник
2. У спис предмета