

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-92-С/22-4, О.С.

Датум: 04.05.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 04.05.2022. године, у поступку утврђивања сукоба интереса за изабраног представника Бојана Суботића, донијела је

**РЈЕШЕЊЕ**

Утврђује се да се изабрани представник Бојан Суботић, одборник у Скупштини општине Прњавор, не налази у сукобу интереса.

Образложење

Дана 04.02.2022. године Републичка комисија за утврђивање сукоба интереса у органима власти Републике Српске (у даљем тексту: Комисија) запримила је путем мејла иницијативу г. С. М. за утврђивање постојања сукоба интереса против Бојана Суботића, одборника у Скупштини општине Прњавор. У иницијативи се наводи да је одборник Бојан Суботић истовремено и директор Дома здравље Прњавор, који је од 01.01.2022. године прешао на трезор, тј. промијенио начин пословања и финансирања.

Комисија је дана 16.02.2022. године запримила иницијативу од Transparency International BiH у којој је наведено да је (према наводима) г. Бојан Суботић учествовао у гласању на 8. сједници Скупштине општине Прњавор по тачки везаној за именовање директора ЈЗУ Дом здравља Прњавор, те гласао за своје именовање за директора, чиме се нашао у ситуацији сукоба интереса.

Комисија је запримила и нову иницијативу за утврђивање сукоба интереса путем мејла, дана 22.02.2022. године г. М. Б., у којој је наведено да Бојан Суботић, обавља функцију одборника у Скупштини општине Прњавор, а истовремено је и директор ЈЗУ Дом здравља Прњавор. Наводи да је приликом избора глас др Бојана Суботића био одлучујући за његово именовање. Даље наводи, да je Бојан Суботић члан 9. тачка д) Закона о спречавању сукоба интереса у органима власти Републике Срспке која гласи: „привилеговати лица ради страначког или другог опредјељења или због поријекла, личних или породичних веза“ вишеструко прекршио.

Како је у питању исто лице против којег су поднесене иницијативе, исто чињенично стање и исти правни основ, сходно члану 115. Закона о општем управном поступку, Комисија је донијела Закључак о спајању наведених поступака.

На сједници дана 07.04.2022. године, Комисија је донијела Одлуку о покретању поступка за утврђивање постојања сукоба интереса против Бојана Суботића, те исту доставила именованом на изјашњење.

Дана 27.04.2022. године Комисија је запримила изјашњење Бојана Суботића у којем је наведено да у складу са одредбом члана 3. став 7. Закона о спречавању сукоба интереса у органима власти Републике Српске произилази да може бити одборник у Скупштини општине Прњавор као изабрани представник, те да може обављати послове у здравственој установи као директор ЈЗУ „Дом здравља Прњавор“. Даље наводи да ниједна одредба Закона изричито не прописује забрану обављања наведених послова, као и да је исто поступање у складу са правилима из Упутства за примјену члану 3. тачка 7. Закона о спречавању сукоба интереса у органима власти Републике Српске („Службени гласник Републике Српске“, бр. 31/09 и 33/09). Наводи да су забрањене активности прописане чланом 9. Закона о спречавању сукоба интереса у органима власти, а да му се те активности не могу приписати у обављању послова као одборника и као директора ЈЗУ „Дом здравља Прњавор“. У изјашњењу даље наводи да у складу са одредбом члана 73. став 1. и 5. Закона о здравственој заштити, надлежност директора као једног од органа ЈЗУ „Дом здравља“, прописана је актом о оснивању, статутом ове јавне установе, па тако иста није у супротности са одборничком функцијом прописаном и дјелокругом послова прописаним одредбама чланова од 39. до 53. Закона о локалној самоуправи. У односу на наводе из саме иницијативе, истиче да сматра да је подносилац за своје тврдње требао поднијети овјерен записник од стране предсједника и секретара СО Прњавор да је гласао у вези одређених тачака дневног реда СО Прњавор, иначе такви наводи из иницијативе исту чине тенденциозном и усмјереном на предизборне манипулације у току изборне године. Истиче да је његово досадашње поступање било у складу са Упутством за примјену члана 2. Закона о спречавању сукоба интереса у органима власти Републике Српске, односно да његов приватни интерес није био такав да је могао утицати или да је изгледао да je могао утицати на непристрасно и објективно вршење његове дужности као одборника и као директора ЈЗУ „Дом здравља Прњавор“.

Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде одборник у јединици локалне самоуправе и директор јавне установе.

У иницијативама је наведено да је одборник Бојан Суботић гласао за своје именовање, али нико од подносиоца иницијативе није доставио писани траг о томе, док је именовани у свом изјашњењу истакао да није прекршио одредбе члана 9. Закона о спречавању сукоба интереса у органима власти Републике Српске.

Имајући у обзиру и све пријаве, различиту праксу, као и пресуду Врховног суда бр. 11 0 У 015313 15 Увп од 01.02.2018. године, којом је наведени суд утврдио да одборник може да гласа за своје именовање, као и чињеницу да у конкретном случају нема доказа да је именовани заиста и гласао, Комисија не може цијенити да је дошло до повреде члана 9. Закона о спречавању сукоба интереса у органима власти Републике Српске.

У вези са наводима о кршењу члана 9. тачка д) која гласи: „привилеговати лица ради страначког или другог опредјељења или због поријекла, личних или породичних веза“, Комисија истиче да је у ранијим поступцима спроводила поступке, прибављала валидне доказе, а тицали су се извршне власти и СО Угљевик, када је Комисија за жалбе поништила свих седам рјешења, истичући да свако лице има право на запослење. У конкретном случају се наводе само паушалне изјаве и то за јавну установу која *a priori* није третирана Законом, нити другим законима којим су обухваћени службеници и намјештеници, у том смислу не може се узети да је именовани починио сукоб интереса.

На основу напријед наведеног одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Прњавор, н/р одборника Бојана Суботића, 78430 Прњавор
2. С. М.
3. Transparency International BiH, н/р извршног директора Иване Корајлић, Гајева 2, 78000 Бања Лука
4. М. Б.
5. У спис предмета