

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-350-С/22-1, О.С.

Датум: 04.05.2022. године

**С. С.**

Предмет: **МИШЉЕЊЕ**, не постоји сукоб интереса

С. С., као извршни директор јавног предузећа и као предсједник општинског одбора странке, **није лице из чл. 4 Закона о спречавању сукоба интереса у органима власти Републике Српске**, те се **на то лице не односи овај закон** по којем је Комисија надлежна да поступа

Републичка комисија за утврђивање сукоба интереса у органима власти Републике Српске (у даљем тексту: Комисија), дана 20.04.2022. године запримила је захтјев од стране С. С., за давање мишљења о постојању сукоба интереса ако је именован за извршног директора ЗЕДП Електро-Бијељина а.д. Бијељина (јавно предузеће), а истовремено у Општинском одбору СНСД-а у Лопарама обавља функцију предсједника општинског одбора?

Сходно наведеном, Комисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе. Под б) прописано је да се „носиоцима извршних функција“ сматрају: предсједник и потпредсједник Републике, чланови Владе Републике, ген. секретар предсједника Републике, ген. секретар Народне скупштине РС, ген. секретар Вијећа народа РС, ген. секретар Владе, градоначелници и замјеници градоначелника и начелници и замјеници начелника. Под в) прописано је да се „савјетницима“ сматрају савјетници изабраних представника и носиоца извршних функција и то: предсједника и потпредсједника Републике, предсједника и потпредсједника Народне скупштине РС, предсједника и потпредсједника Вијећа народа РС, чланова Владе Републике и градоначелника и начелника општине.

Дакле, како у овом случају имамо особу која је извршни директор јавног предузећа и предсједник општинског одбора странке, **то лице није лице из чл. 4 Закона о спречавању сукоба интереса у органима власти Републике Српске**, те се **на то лице не односи овај закон** по којем је Комисија надлежна да поступа.

Међутим, Комисија овом приликом напомиње да ово питање сукоба интереса може бити регулисано другим прописима као што су: Закон о јавним предузећима ("Сл. гласник РС", бр. 75/04, 78/11), интерним подзаконским прописима ЗЕДП Електро-Бијељина а.д. Бијељина или интерним подзаконским прописима странке. Процедуре у овим случајевима, поступци и надлежни органи, прописани су у тим одредбама.

У погледу Закона о јавним предузећима ("Сл. гласник РС", бр. 75/04, 78/11), посебно скрећемо пажњу на чл. 13 „Опште дужности сукоба интереса“ и чл. 18-20 „Интерни поступци- Етички кодекс“.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. С. С.
2. У спис предмета